બેડરૂમમાં એરકન્‍ડિશન્‍ડ મશીનની આછી ઘરઘરાટી વચ્ચે દિવ્યા એના પતિ હિમાંશુને સમજાવી રહી હતી. વડોદરા અલકાપુરીમાં એમનો નાનકડો બેઠા ઘાટનો બંગલો હતો. હિમાંશુની નોકરી ન્યૂ જર્સી, અમેરિકામાં હતી. માતબર પગાર હતો પણ રજાની મુશ્કેલી હતી. દિવ્યાનું પિયર આણંદમાં હતું. એના એકના એક ભાઈનાં લગ્ન હતાં એ માટે દિવ્યા, હિમાંશુ અને રમણલાલ અમેરિકાથી અહીં આવ્યાં હતાં. કુલ વીસ દિવસ વડોદરામાં રોકાવાનું હતું. એમાંથી આઠ દિવસ તો આણંદ જવાનું ફરજિયાત હતું. એ પરિસ્થિતિમાં રમણલાલ અમદાવાદ જવાની હઠ કરતા હતા.